Ace hof toe oor sy skorsing | Netwerk24
Deur Carien du Plessis, News24 13 Mei 2021 22:45
Ace Magashule, geskorste sekretaris-generaal van die ANC, sal Vrydag op 'n semi-dringende grondslag 'n hofaansoek teen sy skorsing indien.
Magashule het Donderdagaand stukke aan die ANC bedien waarin hy aanvoer die reël wat hom dwing om opsy te staan, is ongrondwetlik.
Advokaat Dali Mpofu tree namens Magashule op.
In die stukke voer Magashule aan dat die party se Reël 25.70 in die ANC-grondwet, wat diegene wat van ernstige misdade in 'n hof aangekla is dwing om opsy te staan, die grondwetlike beginsel van onskuldig tot skuldig bewys, ondermyn.
Daar word verneem dat Magashule in sy hofstukke aanvoer dat hierdie reël spesifiek bygevoeg is om hom te teiken.
Hy voer ook aan dat pres. Cyril Ramaphosa se brief van Augustus 2020, waar daar 'n streep in die sand getrek word oor korrupsie in die ANC, geskryf is om Magashule te teiken.
Ramaphosa sou straks na bewering weet dat die Nasionale Vervolgingsgesag (NVG) hom in November van bedrog en korrupsie sou aankla.
Magashule is einde Maart deur die ANC beveel om opsy te staan nadat die integriteitskomitee in Desember so 'n aanbeveling gemaak het.
Bronne naby aan Magashule het aan News24 gesê dat hy na verwagting inderdaad om verskoning sal vra vir die brief waarin hy Ramaphosa "geskors" het.
Die verskoning sal wel met voorwaardes kom, het ingeligtes na aan Magashule gesê.
Magashule se aansoek sal na verwagting voor die einde van die maand aangehoor word met 'n beslissing vroeg in Junie.